โฆษก ศบค.ขอความร่วมมือประชาชนทำงานที่บ้านต่อเนื่อง งดเดินทาง เพื่อลดความแออัด แม้ผู้ป่วยโควิด-19 จะลดลง
โฆษก ศบค.ขอความร่วมมือประชาชนทำงานที่บ้านต่อเนื่อง งดเดินทาง เพื่อลดความแออัด แม้ผู้ป่วยโควิด-19 จะลดลง นพ.ทวีศิลป์ วิษณุโยธิน โฆษกศูนย์บริหารสถานการณ์การแพร่ระบาดของโรคติดเชื้อไวรัสโคโรนา 2019 (โควิด-19) หรือ ศบค.กล่าวว่า ขณะนี้ พ.ร.ก.ฉุกเฉิน ยังมีผลบังคับใช้ แม้ว่าตัวเลขผู้ป่วยรายใหม่จะลดลง แต่ขอรณรงค์ให้งดการเดินทางหรือเคลื่อนย้ายต่อไป ซึ่งสถานการณ์ขณะนี้แม้จะน่าเบาใจ แต่ยังวางใจไม่ได้ เพราะตัวเลขผู้ป่วยอาจพุ่งสูงขึ้นมาได้เสมอ ถ้าทุกคนไม่ร่วมมือกันป้องกันตนเอง ขณะเดียวกันขอความร่วมมือภาคเอกชน ให้อนุญาตพนักงานทำงานที่บ้านต่อไปได้ เพื่อลดความแออัดอย่างไรก็ตาม เพื่อป้องกันสถานการณ์การติดเชื้อโควิด-19 ระลอกใหม่ เหมือนเช่นในต่างประเทศ รัฐบาลจึงยังคงมาตรการต่างๆ ไว้ โดยเฉพาะ พ.ร.ก.ฉุกเฉิน เพราะเป็นปัจจัยสำคัญที่ช่วยควบคุมการแพร่ระบาด แต่ทั้งนี้จะมีการพิจารณาผ่อนปรนในบางกรณีและบางพื้นที่ ซึ่งจะต้องเรียนรู้ประสบการณ์จากต่างประเทศ แล้วนำมาปรับใช้ควบคู่กับการพิจารณาตัวเลขสถิติต่างๆ ในไทย เพื่อให้การผ่อนปรนเป็นไปอย่างสมดุล ทั้งด้านสุขภาพ เศรษฐกิจ และสังคม พร้อมขอความร่วมมือประชาชนช่วยกันให้ตัวเลขผู้ป่วยต่ำกว่า 10 ให้ได้ ต่อเนื่อง 14 วัน ก็จะเห็นทิศทางที่ดีขึ้น